צוות קרב החטיבה הממוכנת הקלה השביעית

צוות קרב החטיבה הממוכנת הקלה השביעית (באנגלית: 7th Light Mechanised Brigade Combat Team) היא חטיבת חיל רגלים של הצבא הבריטי. החטיבה נמצאת תחת פיקוד הדיוויזיה הראשונה ובסיס האם שלה במחנה קנדרו, ראטלנד. בין מלחמת העולם השנייה ועד לשנת 2014 הייתה החטיבה המשוריינת השביעית, אז איבדה את מרכיב השריון שלה והפכה לחטיבת חיל הרגלים השביעית ופיקוד מזרח. כחלק מרפורמות "צבא 2020", בדומה לשינויים במבנה וייעוד החטיבות בצבא הבריטי, קיבלה החטיבה את שמה הנוכחי כצוות קרב חטיבתי ממוכן. למרות השינויים שעברה, שמרה החטיבה על המורשת של הדיוויזיה השביעית "חולדות המדבר" המוכרת במיוחד עבור לחימתה במערכה בצפון אפריקה במלחמת העולם השנייה. החטיבה הוקמה לראשונה במהלך המלחמות הנפוליאוניות כאשר ב-1815 חטיבות הצבא, שנקראו על שם המפקדים שלהם, קיבלו מספור ושיוך לדיוויזיות. החטיבה השביעית, תחת פיקוד הדיוויזיה השביעית, שירתה במהלך מאה הימים ועד לקרב ווטרלו וכללה את הגדוד השני של הרגימנט הרגלי ה-25 (הגבול הסקוטי של המלך), הגדוד השני של הרגימנט הרגלי ה-37 (צפון המפשייר) והגדוד השני של הרגימנט הרגלי ה-78 (רוֹס-שייר בָאפס). במהלך מלחמת קרים לחמה החטיבה תחת הדיוויזיה הרביעית ולקחה חלק בין היתר בקרב אלמה, קרב בלקלווה וקרב אינקרמן. במלחמת הבורים הוקמה החטיבה מחדש מתוך חיל המצב של ליידיסמית' שוב כחלק מהדיוויזיה הרביעית ולאחר המלחמה הועברה ב-1907 לדיוויזיה השלישית כחלק מהפיקוד הדרומי. במהלך מלחמת העולם הראשונה שירתה החטיבה בכלל מערכות החזית המערבית תחת פיקוד הדיוויזיה השלישית וה-25. בסוף שנות השלושים, לקראת פרוץ מלחמת העולם השנייה, שונתה החטיבה לחטיבת הרגלים השביעית (משמר) כשהיא מכילה שלושה גדודי משמר (הראשון והשני של הגרנדירים והראשון של משמר קולדסטרים) ופלוגת נגד טנקים. לאחר נפילת צרפת לידי הצבא הגרמני, שונתה לחטיבת חיל הרגלים השביעית ועברה לפיקוד הדיוויזיה התשיעית. ב-1944 הפכה לחטיבת מילואים תחת פיקוד דיוויזיית המילואים ה-47, לאחר סיום המלחמה ב-1945 פורקה החטיבה. בשנת 2014 הוקמה החטיבה מחדש בשם חטיבת חיל הרגלים השביעית ופיקוד מזרח. החטיבה החדשה המשיכה את המורשת של החטיבה המשוריינת השביעית ולמעשה הייתה המשך לחטיבה המפורסמת, גם סמל "חולדת המדבר" המוכר נותר כסמל החטיבה החדשה. חטיבת השריון השביעית הוקמה ב-1938 בצפון אפריקה ושירתה במהלך המערכה בצפון אפריקה, המערכה בבורמה ובמערכה באיטליה. החטיבה המשיכה לשרת במהלך המלחמה הקרה ותחילת המאה ה-21 כשהיא משמשת כוח משוריין עיקרי של הצבא הבריטי. תחת הרפורמות הנרחבות צבא 2020 בצבא הבריטי, איבדה החטיבה את המרכיב המשוריין שלה והפכה לחטיבת חיל רגלים קלה. החטיבה כוללת רגימנט פרשים קל (שריון קל) על בסיס רק"ם הסופרקט ג'אקל וארבעה גדודי חיל רגלים קל, בנוסף לכוח מילואים של רגימנט פרשים קל ושלושה גדודי חיל רגלים קל. גדודים סדירים: משמר הדרגונים הראשון של המלכה הגדוד הראשון 'הוויקינגים', הרגימנט האנגליאני המלכותי הגדוד השני 'הציידים', הרגימנט האנגליאני המלכותי הגדוד הראשון, רגימנט הרובאים הגדוד הראשון, רגימנט יורקשייר המלכותי רגימנט ההנדסה ה-32, חיל ההנדסה המלכותי הרגימנט השישי, חיל הלוגיסטיקה המלכותי גדוד הסיוע הקרוב הראשון, חיל ההנדסה החשמלי והמכני המלכותי גדודי מילואים: רגימנט היאומנרי המלכותי הגדוד השלישי, הרגימנט האנגליאני המלכותי הגדוד הרביעי, הרגימנט המלכותי של נסיכת ויילס הגדוד השישי, רגימנט הרובאים מדיה וקבצים בנושא צוות קרב החטיבה הממוכנת הקלה השביעית בוויקישיתוף עמוד החטיבה באתר משרד ההגנה. ההיסטוריה של החטיבה באתר Desert Rats. צוות קרב החטיבה הממוכנת הקלה השביעית, ברשת החברתית פייסבוק צוות קרב החטיבה הממוכנת הקלה השביעית, ברשת החברתית אקס (טוויטר)